钦定古今图书集成/理学汇编/文学典/第054卷 > 戴叔伦
## 钦定古今图书集成/理学汇编/文学典/第054卷 > 戴叔伦

按《唐书》本传：“戴叔伦，字幼公，润州金坛人。师事萧颖
士，为门人冠。刘晏管盐铁，表主运湖南，至云安，杨惠
琳反，驰客劫之，曰：‘归我金币，可缓死’。叔伦曰：‘身可杀，
财不可夺’。乃舍之。嗣曹王皋领湖南、江西，表佐幕府。
皋讨李希烈，留叔伦领府事，试守抚州刺史。民岁争
溉灌，为作均水法，俗便利之，耕饷岁广，狱无系囚，俄”
即真。期年，诏书褒美，封谯县男，加金紫服。齐映、刘滋
执政，叔伦劝以“屯难未靖，安之者莫先于兵。兵所藉
者食，故金谷之司，不轻易人。天下州县，有上中下、紧
望雄辅者，有司铨拟，皆便所私，此非为官择人、为人
求治之术。其尤切者，县令、录事参军事。此二者宜出
中书门下，无计资序，限远近高卑，一以殿最升降，则
人知劝。”映等重其言。迁容管经略使。绥徕夷落，威名
流闻。其治清明仁恕，多方略，故所至称最。德宗尝赋
《中和节诗》，遣使者宠赐。代还，卒于道，年五十八。